《凤穴熙春寿谢大经乃翁》
明代·王缜

朝看凤阳和，风静凤毰毸。暮看凤梧高，露冷凤不来。

凤兮凤兮已久衰，嗟尔胡为乎来哉。当今圣明御皇极，薰蒸四海皆融液。

熙熙和气总春台，瑞在得贤不在物。谢家种德世多贤，老凤深藏七十年。

文现彩霞昭化日，声谐律吕协钧天。春深花暖丹山穴，三雏振翮鸣仙阙。

文章璀璨舞衣鲜，老凤翩跹情更悦。蓬莱香霭玳筵新，蟠桃初熟玉笙频。

从今老去几百载，不问桃花春复春。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。